
"És mindez Zeusz keze műve" - avagy az egységesség problémája Szophoklész Trakhiszi nők című darabjában

A Trakhiszi nőkkel kapcsolatos filológiai viták jelentős része a darab egységességének problémájával foglalkozik, s ebből fakadóan azzal, hogy ki is a tragédia valódi főszereplője.
Azok az értelmezések, amelyek a drámát kizárólag Déianeira vagy Héraklész szempontjai szerint vizsgálják, nem tudnak elszámolni vagy a mű végével vagy az elejével (lévén, hogy a két szereplő soha nincs egyszerre a színpadon). Éppen ezért az utóbbi évtizedek értelmezői azt a megoldást választották, hogy itt két szélsőséges pont (hol altruizmus és egoizmus, hol pedig férfi és nő) ellentétéről van szó. Ezekben az értelmezésekben tehát az egységesség a különbségből jön létre.
Előadásomban és dolgozatomban az előbbi álláspontokkal részben vitatkozva, részben pedig rájuk támaszkodva amellett szeretnék érvelni, hogy a darab egységességének forrása nem magától értetődően Déianeira és Héraklész személyében keresendő, hanem két, kevéssé hangsúlyozott, de épp hiányuk által jelenlévő szereplő, Zeusz és Hüllosz megnyilvánulásaiban.
Azt persze nem állítanám, hogy a tragédia egységes értelmezésének egyedül Zeusz lenne a kulcsa, sem pedig hogy a főszereplő Hüllosz lenne, hanem sokkal inkább azt szeretném bebizonyítani, hogy a dráma nem kizárólag Déianeira vagy Héraklész sorsának, s még csak nem is a nemek problémájának a tragédiája, hanem egy egész családé, amelyben legalább három generáció képviselteti magát.



